Dian Fossey
Dian Fossey, 1932-1985, amerikansk zoolog. Dian Fossey var uddannet ergoterapeut, men udviklede en dyb passion for bjerggorillaer efter at have set dem i deres naturlige miljø.
Ansporet af antropologen Louis Leakey begyndte hun at studere de truede dyr, og i 1967 slog hun sig ned i Karisoke Research Centre i Virunga, Rwanda. Senere erhvervede hun en ph.d.-grad ved Cambridge University og underviste på Cornell University, New York.
Dian Fossey vænnede gorillaflokkene til sin person; hun kunne bevæge sig næsten frit blandt dem, og hendes detaljerede optegnelser har haft stor betydning for forståelsen af bjerggorillaers sociale adfærd.
Dian Fossey udviklede med tiden en stærk beskyttertrang over for "sine" dyr og slog fx hårdt ned på krybskytteri. I 1985 blev hun fundet dræbt i sin lejr, men mordet blev aldrig opklaret, ligesom motivet er usikkert.
Filmen Gorillas in the Mist (1989, Gorillaer i disen) er bl.a. baseret på Dian Fosseys bog fra 1983 af samme navn.